SKRIFTLIG FORESPØRGSEL E-0280/01

af Reimer Böge (PPE-DE) til Kommissionen

(9. februar 2001)

Om: Medlemsstaternes kontrolplaner på fødevareområdet og det veterinære område

I henhold til artikel 16 i direktiv 89/662/EØF(1) skal medlemsstaterne underrette Kommissionen om deres kontrolplaner på fødevareområdet og det veterinære område.

I Kommissionens særberetning til Europa-Parlamentet fra januar 1998 påpeges det, at nogle medlemsstater har nægtet at give Kommissionen oplysninger om antallet af inspektører og kontrollernes art.

- Med hvilke mellemrum modtager Kommissionen nu de pågældende oplysninger?

- Hvornår (måned/år) har de enkelte medlemsstater meddelt Kommissionen disse oplysninger?

- Har Kommissionen på grundlag af disse oplysninger påpeget over for medlemsstaterne, at kontrollen måtte skærpes eller lægges om? Hvilke henstillinger har der i bekræftende fald været tale om?

- Eller har disse rapporter eller manglen på sådanne foranlediget Kommissionen til at foretage sin egen kontrol via Levnedsmiddel- og Veterinærkontoret?

(1) EFT L 395 af 30.12.1989, s. 13.

Svar afgivet på Kommissionens vegne af David Byrne

(25. april 2001)

Kommissionen vedtog Kommissionens beslutning 98/470/EF(1) som et svar på vanskeligheder med at få informationer fra medlemsstaterne om programmer til fastsættelse af de nationale foranstaltninger, der skulle træffes for at nå de mål, der var fastsat i direktiv 89/662/EØF(2) om veterinærkontrol i samhandelen i Fællesskabet. Ifølge denne beslutning skal medlemsstaterne tilsende Kommissionen oplysninger om kontrolforanstaltninger i oksekødsektoren hvert år inden den 1. maj. Medlemsstaterne skulle således indsende en beretning for første gang senest den 1. maj 2000 for 1999, og de skal indsende en beretning for 2000 senest den 1. maj 2001.

Selv om vedtagelsen af beslutning 98/470/EØF har forbedret situationen, modtog Kommissionen for 1999 kun resultater fra syv medlemsstater som følger:

- Nederlandene: 20. april 2000,

- Østrig: 28. april 2000,

- Danmark: 23. maj 2000,

- Finland: 9. juni 2000,

- Portugal: 16. maj 2000 (med en ajourføring i december)

- Tyskland: 8. maj 2000,

- Italien: 16. juni 2000.

Til trods for, at der er udsendt rykkere, har de øvrige medlemsstater endnu ikke svaret.

Det er Kommissionens opfattelse, at indberetningen af resultater af de nationale kontrolforanstaltninger i veterinærsektoren ikke er tilfredsstillende. En af grundene kan være, at der findes et lignende krav om indberetning af kontrolresultater, som er ældre (restkoncentrationer i animalske produkter under direktiv 96/23/EF(3), offentlig kontrol med levnedsmidler under direktiv 89/397/EØF(4), offentlig kontrol på foderstofområdet under direktiv 95/53/EØF(5)). Denne uensartede situation bidrager ikke til etableringen af transparens. Det er Kommissionens hensigt at nå frem til en bedre harmonisering af de forskellige krav om indberetning af kontrolmissioner og kontrolresultater. Det vil ske inden for rammerne af et forslag til Europa-Parlamentets og Rådets forordning om offentlig kontrol med foderstoffer og levnedsmidler. Meddelelsen om denne aktion blev givet i bilaget til Kommissionens hvidbog om fødevaresikkerhed(6). En sådan harmonisering vil give mulighed for en mere præcis definition af, hvilke informationer der er væsentlige for vurderingen af situationen i medlemsstaterne, og den vil sikre en bedre opfølgning af situationen fra Kommissionens side.

Kommissionens Levnedsmiddel- og Veterinærkontor har ansvaret for at gennemføre kontrolbesøg i medlemsstaterne og tredjelande for at føre tilsyn med gennemførelsen af fællesskabets lovgivning om fødevaresikkerhed, dyrs sundhed, dyrevelfærd og plantesundhed. I de senere år har kontoret gennemført en lang række kontrolbesøg i alle medlemsstater i forbindelse med næsten alle de produkter, der dækkes af veterinærlovgivningen. Rapporterne om disse kontrolbesøg er blevet oversendt til Parlamentet og gjort offentligt tilgængelige på Internettet.

Kommissionen tager, når den træffer beslutning om kontorets prioriter for inspektionsaktiviteterne, hensyn til en lang række faktorer, herunder de oplysninger, medlemsstaterne indsender om, hvordan de gennemfører veterinærkontrol i forbindelse med samhandelen i Fællesskabet.

(1) EFT L 208 af 24.7.1998.

(2) EFT L 395 af 30.12.1989.

(3) EFT L 125 af 23.5.1996.

(4) EFT L 186 af 30.6.1989.

(5) EFT L 265 af 8.11.1995.

(6) KOM(2000) 716 endelig.